Un exemplu notoriu este Păuleștiul, o localitate renumită pentru numărul său impresionant de cireși de mai. Aici, în luna mai, livezile prind viață și fructele încep să se coacă, pregătindu-se pentru a fi vândute la marginea drumului de către localnici. În această atmosferă plină de culoare și savoare, kilogramul de cireșe se vinde cu mult mai ieftin, între 20 și 30 de lei.
„Sunt foarte bune! Sunt foarte gustoase! Mărimea nu este exagerat de mare, însă producția este foarte, foarte bună. Suntem foarte mulțumiți!”, a spus un producător.
Diferențele semnificative de prețuri între vânzarea directă de la producător și cele din piețe sau supermarketuri au stârnit controverse și nemulțumiri atât printre consumatori, cât și printre producători. Mulți fermieri subliniază că prețurile mari nu sunt rezultatul dorinței lor de a profita, ci sunt impuse de intermediari și distribuitori. Aceste discrepanțe de prețuri nu numai că afectează buzunarele consumatorilor, dar au și un impact negativ asupra producătorilor, care riscă să rămână cu marfa nevândută din lipsa cererii.
„S-au copt cireșele la Păulești. Vă invităm să veniți să mâncați cireșe, vitamine proaspete, naturale”, a spus un producător din Prahova.
Pomicultorii sunt multumiți de recolta din acest an, deși nu a fost tocmai generoasă, iar recoltarea fructelor a fost una anevoioasă.
„E muncă, să știți, la cireșe. Nu prea găsim oameni să ne ajute. Anul ăsta au rămas în comparație cu anul trecut când nu știu dacă am mâncat 10 cireșe din astea de mai. Pot să vină musafirii la cireșe”, a mai spus producătorul din Prahova cuitat de Antena 3 CNN.
În pieţe, un kilogram de cireşe de mai se vinde cu cel puţin 60 de lei pe kg.
Un kilogram de cireșe s-a vândut în luna martie, în piețele din Constanța, cu sume cuprinse între 150 și 250 de lei. Unii comercianți au apelat însă la măsuri drastice, și au început să vândă cireșele la bucată.
Astfel, clienții care nu-și permiteau un kilogram de cireșe au putut să cumpere doar câteva, la prețul absurd de 2 lei bucata.